I BAKORINTHE 13 SSO61SO - Leha nka bua dipuo tsa batho - Bible Search
I BAKORINTHE 12 I BAKORINTHE 14
I BAKORINTHE 13
1Leha nka bua dipuo tsa batho le tsa mangeloi, ha ke se na lerato, ke jwaloka koporo e llang, leha e le simbala e modumo o moholo.2Mme leha nka ba le neo ya boporofeta, kapa leha nka tseba diphiri tsohle le bohlale bohle, leha nka ba le tumelo yohle, ka ba ka falatsa le dithaba, ha ke se na lerato, ha ke letho. 3Mme leha nka aba maruo a ka wohle, ka fana ka wona, kapa leha nka tela mmele wa ka hore o tjheswe, ha ke se na lerato, tseo ha di nthuse letho.
4Lerato le sebete, le mosa; lerato ha le na mona; lerato ha le na boikgantsho; ha le ikgohomose. 5Ha le etse ho swabisang, ha le ipatlele tsa lona, ha le halefe, ha le hopole bobe. 6Ha le thabele bokgopo, le mpa le thabela nnete. 7Le mamella tsohle, le dumela tsohle, le tshepa tsohle, le jara tsohle.
8Lerato ha le ka ke la timela le ka mohla o le mong. Athe haele boporofeta, bo tla fela; leha e le dipuo, di tla lesa ho ba teng, le yona tsebo e tla fela. 9Hobane re tseba ka nqa e le nngwe, mme re porofeta ka nqa e le nngwe feela.10Empa mohla ho hlahang phetheho, ke moo se leng ka nqa e le nngwe feela se tla fediswa. 11Ha ke ne ke le ngwana, ke ne ke bua jwaloka ngwana, ke ne ke hopola jwaloka ngwana, ke ne ke lekanya jwaloka ngwana; mohla ke fetohileng monna, ke lahlile tsa bongwana. 12Efela jwale, re bona ka seipone, ka lerotho; mohlang oo, re tla senola, difahleho di tadimane; jwale, ke tseba ka nqa e le nngwe feela; mohlang oo, ke tla tseba jwalokaha ke tsebilwe le nna.
13Mme jwale, tse tharo tsena di a sala: tumelo, le tebello, le lerato; empa e kgolo ho tsona ke lerato.